2000/793/YUTP: Neuvoston yhteinen toiminta 14 päivältä joulukuuta 2000, Kaakkois-Euroopan vakaussopimuksen koordinaattorina toimivan Euroopan unionin erityisedustajan nimittämisestä ja yhteisen toiminnan 1999/523/YUTP kumoamisesta



Virallinen lehti nro L 318 , 16/12/2000 s. 0003 - 0004



Neuvoston yhteinen toiminta 14 päivältä joulukuuta 2000, Kaakkois-Euroopan vakaussopimuksen koordinaattorina toimivan Euroopan unionin erityisedustajan nimittämisestä ja yhteisen toiminnan 1999/523/YUTP kumoamisesta (2000/793/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan, sekä katsoo seuraavaa: (1) Yhteisen toiminnan 1999/523/YUTP(1) voimassaolo päättyy 31 päivänä joulukuuta 2000. (2) Kyseisen yhteisen toiminnan uudelleentarkastelun perusteella on voitu todeta, että erityisedustajan toimikautta olisi jatkettava. (3) Neuvosto hyväksyi 30 päivänä maaliskuuta 2000 Euroopan unionin erityisedustajien nimeämismenettelyä ja hallinnollisia järjestelyjä koskevat säännöt. Kaakkois-Euroopan vakaussopimuksen koordinaattorina toimivaa erityisedustajaa koskevat järjestelyt olisi mukautettava mainittuihin sääntöihin. (4) Avoimuuden ja selkeyden vuoksi Kaakkois-Euroopan vakaussopimuksen koordinaattorina toimivaa erityisedustajaa koskevat säännökset olisi koottava yhteen asiakirjaan ja yhteinen toiminta 1999/523/YUTP olisi kumottava, ON HYVÄKSYNYT TÄMÄN YHTEISEN TOIMINNAN: 1 artikla Euroopan unionin erityisedustajaksi nimitetään Bodo Hombach hoitamaan Kaakkois-Euroopan vakaussopimuksen erityiskoordinaattorin tehtäviä, jäljempänä "erityisedustaja", vakaussopimusta koskevan asiakirjan 13 kohdassa määrättyjen yksityiskohtaisten sääntöjen mukaisesti. 2 artikla Erityisedustaja toteuttaa Kaakkois-Euroopan vakaussopimuksessa määrätyt seuraavat tehtävät: - edistää sopimuksen tavoitteiden saavuttamista yksittäisissä maissa ja niiden välillä; - toimii Kaakkois-Euroopan alueellisen keskustelufoorumin puheenjohtajana; - luo läheiset yhteydet kaikkiin vakaussopimuksen osapuoliin sekä avunantajamaihin, -järjestöihin ja -elimiin sekä asiaankuuluviin alueellisiin aloitteisiin ja järjestöihin sekä ylläpitää näitä yhteyksiä; - toimittaa Euroopan turvallisuus- ja yhteistyöjärjestön puheenjohtajalle tämän järjestön menettelyjen mukaiset määräaikaisraportit Kaakkois-Euroopan alueellisen keskustelufoorumin puolesta; - osallistuu avunantajien koordinointiprosessin korkean tason johtoryhmään; - toimii läheisessä yhteistyössä kaikkien Euroopan unionin toimielinten kanssa vahvistaakseen Euroopan unionin asemaa vakaussopimuksessa tätä sopimusta koskevan asiakirjan 18, 19 ja 20 kohdan mukaisesti; - tapaa määräajoin ja aina tarvittaessa työryhmien puheenjohtajat yleisen koordinoinnin varmistamiseksi; - huolehtii Kaakkois-Euroopan alueellisen keskustelufoorumin ja kolmen työryhmän sihteeristön tehtävien hoitamisesta. 3 artikla Unioni avustaa erityisedustajaansa tämän erityiskoordinaattorin tehtävien suorittamisessa antamalla hänelle käyttöön tarvittavan henkilöstön ja materiaalin tämän yhteisen toiminnan mukaisesti. Unioni edellyttää muiden Kaakkois-Euroopan vakaussopimukseen osallistuvien myös antavan panoksensa erityisedustajan tehtävien toteuttamiseen. 4 artikla 1. Erityisedustaja toimii läheisessä yhteistyössä Bosnia-Hertsegovinan korkean edustajan toimiston kanssa. 2. Erityisedustaja toimii myös läheisessä yhteistyössä Yhdistyneiden Kansakuntien Kosovon siviilihallinnon kanssa. 5 artikla 1. Erityisedustajan tehtäviin liittyviin toimintamenoihin tarkoitettu rahoitusohje on 2020000 euroa vuodeksi 2001. 2. Edellä 1 kohdassa tarkistettu määrä on osoitettu Brysselissä olevan Kaakkois-Euroopan vakaussopimuksen keskustoimiston kyseisellä kaudella aiheutuvien toimintamenojen rahoittamiseen. 3. Edellä 1 kohdassa säädetyllä summalla rahoitettavia menoja hallinnoidaan talousarvioon sovellettavien yhteisön menettelyjen ja sääntöjen mukaisesti. 6 artikla 1. Erityisedustaja tekee neuvoston kanssa erityisneuvonantajan sopimuksen. 2. Erityisedustaja vastaa toimeksiantonsa täytäntöönpanosta, mukaan lukien avustajiensa valinnasta, puheenjohtajavaltiota kuullen, korkeana edustajana toimivan pääsihteerin avustamana ja täysimääräisessä yhteistyössä komission kanssa. 3. Jäsenvaltiot ja Euroopan unionin toimielimet voivat esittää henkilökunnan tilapäistä siirtämistä työskentelemään erityisedustajan alaisuudessa. Kyseinen jäsenvaltio tai Euroopan unionin toimielin maksaa erityisedustajan alaisuuteen tilapäisesti työskentelemään siirretyn jäsenvaltion tai Euroopan unionin toimielimen henkilökunnan palkat. 4. Kaikista täytettävistä ura-alueen A viroista julkaistaan ilmoitus jäsenvaltioissa ja Euroopan unionin toimielimissä ja ne täytetään pätevimmillä hakijoilla. 5. Erityisedustajan ja hänen henkilökuntansa hoitaman tehtävän loppuun saattamisen ja joustavan suorittamisen kannalta välttämättömät erioikeudet, vapaudet ja muut takuut määritellään osapuolten kanssa yhteistyössä. Jäsenvaltiot ja komissio antavat tätä varten kaiken tarpeellisen tuen. Brysselissä olevaa Kaakkois-Euroopan vakaussopimuksen keskustoimistoa koskevat materiaali-, tarvike- ja toimitilavuokraukset ja ostot tehdään Euroopan yhteisöjen nimissä ja lukuun. 6. Puheenjohtajavaltio, komissio ja/tai jäsenvaltiot antavat tarvittaessa logistista tukea alueella. 7 artikla 1. Erityisedustaja vastaa toiminnastaan ja siihen liittyvistä hallinnollisista menoista suoraan korkeana edustajana toimivalle pääsihteerille. 2. Toimintamenojen hallinnointiin sovelletaan erityisedustajan ja komission välistä sopimusta. 8 artikla 1. Erityisedustaja toimittaa korkeana edustajana toimivan pääsihteerin välityksellä neuvostolle säännöllisiä selvityksiä poliittisen toimeksiantonsa täytäntöönpanosta joko omasta aloitteestaan tai pyydettäessä. Selvitykset toimitetaan myös komissiolle. 2. Tämän yhteisen toiminnan täytäntöönpanoa seurataan säännöllisesti ottaen huomioon Euroopan unionin alueelle osoittamien varojen kehitys ja yhteisen toiminnan yhteensopivuus tämän kanssa. 9 artikla Kaakkois-Euroopan vakaussopimukseen liittyvät Euroopan unionin kannat määritellään neuvoston 13 päivänä syyskuuta 1999 hyväksymien suuntaviivojen mukaisesti. 10 artikla Kumotaan yhteinen toiminta 1999/523/YUTP. 11 artikla Tämä yhteinen toiminta tulee voimaan 1 päivänä tammikuuta 2001. Sitä sovelletaan 31 päivään joulukuuta 2001. 12 artikla Tämä yhteinen toiminta julkaistaan virallisessa lehdessä. Tehty Brysselissä 14 päivänä joulukuuta 2000. Neuvoston puolesta Puheenjohtaja J. Glavany (1) EYVL L 201, 31.7.1999, s. 2, yhteinen toiminta sellaisena kuin se on jatkettuna ja viimeksi muutettuna yhteisellä toiminnalla 1999/822/YUTP (EYVL L 318, 11.12.1999, s. 40).